CELEX: 62008TN0494
Language: hu
Date: 2008-11-14 00:00:00
Title: T-494/08. sz. ügy: 2008. november 14-én benyújtott kereset – Ryanair Ltd kontra Bizottság

7.2.2009   
            
            
               HU
            
            
               Az Európai Unió Hivatalos Lapja
            
            
               C 32/40
            
         2008. november 14-én benyújtott kereset – Ryanair Ltd kontra Bizottság
   (T-494/08. sz. ügy)
   (2009/C 32/78)
   Az eljárás nyelve: angol
   Felek
   
      Felperes: Ryanair Ltd (Dublin, Írország) (képviselők: E. Vahida, I. Metaxas-Maragkidis ügyvédek)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság az EK 230. és az EK 231. cikk alapján nyilvánítsa semmisnek a Bizottság hallgatólagos határozatát, amely megtagadta a hozzáférést azon dokumentumokhoz, amelyekhez a felperes a 2008. június 25-i kérelmében kért hozzáférést, és nyilvánítsa nem létezőnek a Bizottság 2008. október 9-i, az ezen dokumentumokhoz való hozzáférést megtagadó határozatát;
            
         
               —
            
            
               az Elsőfokú Bíróság másodlagosan az EK 230. és az EK 231. cikk alapján nyilvánítsa semmisnek a felperes által a 2008. június 25-i kérelmében kért dokumentumokhoz való hozzáférést megtagadó, 2008. október 9-i bizottsági határozatot;
            
         
               —
            
            
               az Elsőfokú Bíróság kötelezze a Bizottságot a felperes ezen eljárásban felmerült költségeinek viselésére;
            
         
               —
            
            
               az Elsőfokú Bíróság hozzon meg minden megfelelőnek tartott intézkedést.
            
         Jogalapok és fontosabb érvek
   Jelen keresettel a felperes az aarhusi repülőtér üzemeltetőjével kötött megállapodás révén nyújtott feltételezett állami támogatással kapcsolatos állami támogatási eljárásra vonatkozó dokumentumokhoz – az 1049/2001 rendelet (1) szerint – való hozzáférés iránti kérelmét hallgatólagosan elutasító bizottsági határozat megsemmisítését kéri. E határozatot 2008. október 9-én kifejezett határozat követte. A jelen ügy felperese másodlagosan e kifejezett határozat megsemmisítését kéri.
   A felperes keresete alátámasztására két jogalapot hoz fel.
   Elsősorban úgy érvel, hogy a hozzáférés Bizottság általi megtagadása az 1049/2001 rendelet 4. cikkének megsértését jelenti. Először is kifejti, hogy a Bizottság átfogóan vizsgálta a dokumentumokat, azon dokumentumok egyedi vizsgálata helyett, amelyekhez a felperes hozzáférést két. Előadja továbbá, hogy a Bizottság nem értékelte jogilag megkövetelt módon, hogy fennáll-e a rendelet 4. cikkének (2) és (3) bekezdésében említett védendő érdek megsértésének pontos, tényleges és előrelátható veszélye. Kifejti egyébként, hogy a Bizottság elmulasztotta jogilag megkövetelt módon értékelni, hogy a dokumentumokhoz való részleges hozzáférés megsértette volna-e a jogi vélemények védelmét, a vizsgálati célokat, vagy a Bizottság határozathozatali eljárását, és ennélfogva a rendelet 4. cikkének (6) bekezdését, valamint hogy a Bizottság nem alkalmazta megfelelően az arányosság elvét. Végül úgy érvel, hogy a Bizottság nem értékelte a védelemhez, átláthatósághoz és nyitottsághoz való joggal kapcsolatban a felperes által hivatkozott közérdekű megfontolásokat.
   Másodsorban a felperes arra hivatkozik, hogy a hozzáférés Bizottság általi hallgatólagos megtagadása, majd ez utóbbi 2008. október 9-i határozata megsérti az EK 253. cikkében és az 1049/2001 rendelet 8. cikkében előírt indokolási kötelezettséget.
   
      (1)  Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi irányelv (HL L 145., 43. o.; magyar nyelvű különkiadás 1. fejezet, 3. kötet, 331. o.).